In Dei nomine, ego Girardus, Sancti-Petri-Vivi humilis minister, notum facio tam futuris quam presentibus quod venerabilis abbas de Dilo, Artaudus nomine, petiit a nobis quatinus partem decime quam ecclesia nostra habebat in territorio de Pareto in Otta, et in territorio de Villapedis, in terris quas ipse et ejus antecessores ecclesie sue adquisierant, eidem ecclesie et fratribus in ea Deo servientibus in perpetuum possidendam concederemus. Nos autem, super hoc cum fratribus nostris habito consilio, concessimus ei et ecclesie sue decimam de terris quas ipse vel predecessores ejus, in prefato territorio, usque ad annum Mº Cº Lº IXº adquisierant; eo scilicet tenore ut singulis annis fratres de Dilo, in festo Sancti-Remigii, ecclesiæ nostræ duos sextarios frumenti ad mensuram Joviniaci censualiter persolvant. Insuper concessimus eis decimam de duabus oschiis quas tenent rustici de Bussiaco. De terris autem quas ipsi ultra prefatum annum dominicæ Incarnationis in predicto territorio, quocumque modo adquisierint, decimam nostram nobis persolvent. Et ut hoc firmum et stabile permaneat, scripto commendari, nostroque sigillo muniri decrevimus. Actum hoc est in capitulo Sancti-Petri-Vivi, anno dominicæ Incarnationis M. C. LVIII. Stephanus I, prior; Fulco I, Johannes I, Andreas, Philippus, Alnaudus, Henricus, Stephanus II, Alerinus, Villermus I, Sevinus, Odo, Erardus, Johannes II, Fulco II, Gauterius I, Gauterius II, Gauterius III, Teobaudus I, Albericus, Nicholaus, Teobaudus II, Villermus II, Stephanus III, Salo, Rodulfus, Johannes III, monachi; Landricus, puer; Helias, Bovo, pueri; Oilardus, monachus, cantor, scripsit.